Esaia 13 | Bibele e Inthaneteng | Phetolelo ea Lefatše le Lecha
13 Phatlalatso eo Esaia mora oa Amoze+ a e boneng ponong khahlanong le Babylona:+ 2 “Phahamisang pontšo+ holim ’a mafika a se nang letho. Ba phahamisetseng mantsoe, tsokang matsoho,+ hore ba tle menyakong ea bahlomphehi.+ 3 Ke ntšitse taelo e eang ho ba halalelitsoeng ba ka.+ Ke boetse ke bitsitse ba matla ba ka bakeng sa ho bontša bohale ba ka,+ ba thabileng ba ka ka tsela e totobetseng. 4 Mamelang! Bongata lithabeng, ho hong ho kang batho ba bangata!+ Mamelang! Moferefere oa mebuso, oa lichaba tse bokaneng!+ Jehova oa mabotho o khobokanya lebotho la ntoa.+ 5 Ba tsoa naheng e hōle,+ pheletsong ea maholimo, Jehova le libetsa tsa nyatso ea hae, bakeng sa ho senya lefatše lohle.+ 6 “Bokollang,+ kaha letsatsi la Jehova le haufi!+ Le tla tla joaloka ho tlatlapa ha Ea Matla ’Ohle.+ 7 Ke ka lebaka leo matsoho ’ohle a tla tepella, ’me pelo eohle ea motho ea shoang e tla qhibiliha.+ 8 Batho ba khathatsehile.+ Ba tšoeroe ke ho tsitsipana le bohloko ba pelehi; ba na le bohloko ba pelehi ho tšoana le mosali ea belehang.+ Ba shebana ka ho makala. Lifahleho tsa bona ke lifahleho tse fubileng.+ 9 “Bonang! Letsatsi la Jehova lea tla, le sehlōhō ka lebaka la khalefo le bohale bo tukang, e le ho etsa hore naha e be ntho e makalloang,+ le hore le ka felisa baetsalibe ba naha eo.+ 10 Etsoe linaleli tsa maholimo le lihlopha tsa tsona tsa linaleli tsa Kesile+ li ke ke tsa khanya; letsatsi le tla fifala ha le hlaha, le khoeli e ke ke ea khantša leseli la eona. 11 Ka sebele ke tla tlisa tefetso naheng bakeng sa bobe ba eona,+ ’me ke tlise tefetso ho ba khopo bakeng sa bobe ba bona. Ke tla felisa boikakaso ba ba iketelletsang pele, ’me ke tla kokobetsa boikhohomoso ba bahatelli.+ 12 Ke tla etsa hore motho ea shoang a fumanehe ka seoelo joaloka khauta e hloekisitsoeng,+ le motho oa lefatše a fumanehe ka seoelo joaloka khauta ea Ofire.+ 13 Ke ka lebaka leo ke tla etsa hore leholimo le tsukutlehe,+ ’me lefatše le tla reketla sebakeng sa lona ka lebaka la khalefo ea Jehova oa mabotho+ le letsatsing la bohale ba hae bo tukang.+ 14 Joaloka tšephe e lelekoang le joaloka mohlape oo ho seng ea o bokellang,+ ba tla khutla, e mong le e mong a ee ho batho ba habo; ’me ba tla baleha, e mong le e mong a ee naheng ea habo.+ 15 E mong le e mong ea fumanoang o tla hlajoa, ’me e mong le e mong ea tšoaroang o tla oa ka lerumo;+ 16 bana ba bona ba tla robakanngoa ka pel’a mahlo a bona.+ Matlo a bona a tla nkeloa thepa ka mahahapa, le basali ba bona ba tla betoa.+ 17 “Bonang! ke hlahisa Bamede khahlanong le bona,+ ba nkang silevera e se letho le ba sa khahloeng ke khauta. 18 Liqha tsa bona li tla robakanya bahlankana.+ Ba ke ke ba hauhela litholoana tsa mpa;+ mahlo a bona a ke ke a utloela bara bohloko. 19 Babylona, mokhabiso oa mebuso,+ botle ba khanya ea Bakalde,+ e tla ba joalokaha Molimo a ne a liha Sodoma le Gomora.+ 20 E ke ke ea hlola e e-ba le baahi,+ kapa e be teng molokong o mong ka mor’a o mong.+ Moarabia a ke ke a hloma tente ea hae moo, ’me ha ho balisa ba tla bothisa mehlape ea bona moo. 21 Ka sebele baahi ba libaka tse se nang metsi ba tla robala teng, ’me matlo a bona a tla tlala bo-makhohlo.+ Limpshe li tla lula teng, ’me bademona ba nang le sebōpeho sa pōli ba tla tlōla-tlōla teng.+ 22 Liphokojoe li tla lla litoreng tsa eona tsa bolulo,+ ’me noha e khōlō e be matlong a ’muso a thabo e phethehileng. Nako ea eona e haufi, ’me matsatsi a eona a ke ke a chechisetsoa morao.”+